શ્રમિક લોકોનાં મનોરંજન માટે કરાઈ રહેલા નાચનાં ગીતમાં પણ અંતરા વચ્ચે સંગીતકારે બહુવિધ વાદ્યસજ્જાને આબાદ વણી લીધી છે. વચ્ચે વચ્ચે ફ્લ્યૂટના ટુકડા વાતાવરણનાં રંગીલા મિજાજમાં હોંકારા ભરે છે. માત્ર ફિલ્મનાં સંગીતની જરૂરિયાતને જ ધ્યાનમાં રાખીને શંકર જયકિશને લતાના સ્વરનો ઉપયોગ ન કર્યો હોય એવા બૂટ પૉલિશ જેવા દાખલા અપવાદરૂપ જ હશે !(સૂરજ, મેરા નામ જોકર જેવી ફિલ્મોમાં લતા મંગેશકરની ગૈરમૌજૂદગી અમુક ચોક્કસ મતભેદોને કારણે હતી.)